Gandia commemora la participació i la trajectòria del Consell de la Infància amb l'Arbre dels Drets i l'espectacle musical "Trasgos"
03 juny 2021

## Gandia commemora la participació i la trajectòria del Consell de la Infància amb l'Arbre dels Drets i l'espectacle musical "Trasgos"03 juny 2021Última actualització: 03 juny 2021

![](../gestion/img/dd87805105169a6af175fd176c0cd4573b487c502727d33e52aacdf8d267425f.jpg)  
  

La regidora delegada d'Infància, Liduvina Gil, ha anunciat aquest matí que demà divendres 4 de juny se celebrarà al Parc Ausiàs March a partir de les 18 h l'acte de commemoració a la participació infantil i adolescent de la ciutat de Gandia, representada pel Consell de la Infància, òrgan consultiu que enguany arriba a la seua tercera edició.

Cal recordar que la participació infantil és un factor arrelat des de fa anys a Gandia. No obstant això, no va prendre una forma reglada fins a la constitució del primer Consell de la Infància, en novembre de 2018.

En aquest sentit, Gil ha afirmat que "_des de l'Àrea d'Infància de Gandia tenim la ferma convicció que el Consell de la Infància continuarà la seua trajectòria per molts anys més, ja que la tasca que realitzen és essencial per a la configuració d'una ciutat millor per a tots i totes_".

L'activitat "Els Arbres dels Drets de la Infància", impulsada per la responsable del departament d'Infància, s'iniciarà a les 18.00 hores i representarà un acte d'agraïment públic a la tasca duta a terme pels xiquets i xiquetes que, a través de les seues propostes, han contribuït a la millora de la ciutat i a donar visibilitat als Drets de la Infància i Adolescència.

"_Esperem que en un futur, aquest parc estiga ple d'arbres, dels arbres del Consell de la Infància, i esdevinga no un parc, sinó en un bosc, el Bosc de la Infància de Gandia_", ha destacat la regidora.

Com a cloenda, es realitzarà l'espectacle musical "Trasgos", a càrrec de "La Banda del Drac", que tota la ciutadania podrà gaudir amb totes les mesures de seguretat.

[Twittear](https://twitter.com/share)